Na osnovu članka 107., stavka 9. Zakona o odgoju i obrazovanju u osnovnoj i srednjoj školi („Narodne novine“ br. 87/08., 86/09., 92/10., 105/10.-ispr., 90/11., 16/12., 86/12., 126/12.-pročišćeni tekst, 94/13., 152/14., 07./17. i 68/18.) te članka 28. Statuta IV. gimnazije KLASA: 012-03/15-01/03, URBROJ: 251-282-02-15 od 9.9.2015., KLASA: 012-03/15-01/05,URBROJ: 251-282-02-15 od 21.12.2015., KLASA: 012-03/16-01/02, URBROJ: 251-282-02-16 od 7.7.2016. i KLASA: 012-03/17-01/3, URBROJ: 251-282-02-17 od 9.11.2017., a na prijedlog ravnateljice Sonje Kamčev Bačani, Školski odbor IV. gimnazije na sjednici održanoj 20. ožujka 2019. godine donio je

**PRAVILNIK**

**O NAČINU I POSTUPKU ZAPOŠLJAVANJA U IV.GIMNAZIJI**

*Opće odredbe*

Članak 1.

1. Ovim Pravilnikom uređuje se način i postupak kojim se svim kandidatima za zapošljavanje u IV. gimnaziji (u daljnjem tekstu: škola) osigurava jednaka dostupnost javnim službama pod jednakim uvjetima, postupak i način vrednovanje kandidata prijavljenih na natječaj, odnosno vrednovanje kandidata koje je uputio Gradski ured za obrazovanje (u daljnjem tekstu: Gradski ured), kao i sastav posebnog povjerenstva koje sudjeluje u procjeni kandidata.
2. Ovaj Pravilnik ne primjenjuje se na provođenje postupka izbora i imenovanja ravnatelja.
3. Izrazi koji se koriste za osobe u muškome rodu neutralni su i odnose se na muške i na ženske osobe.

*Popunjavanje radnih mjesta*

Članak 2.

1. Slobodna radna mjesta u školi popunjavaju se putem javnog natječaja.
2. Slobodno radno mjesto moguće je popuniti bez provedbe javnog natječaja u skladu s odredbama Zakona o odgoju i obrazovanju u osnovnoj i srednjoj školi i važećih kolektivnih ugovora.

*Javni natječaj*

Članak 3.

1. Kada utvrdi potrebu za popunjavanjem radnog mjesta putem javnog natječaja, škola prijavljuje potrebu za radnikom nadležnom Gradskom uredu.
2. Škola raspisuje javni natječaj nakon što je nadležni Gradski ured obavijesti da u evidenciji nema odgovarajuće osobe odnosno nakon što se škola nadležnom Gradskom uredu pisano očituje o razlozima zbog kojih upućena osoba nije primljena.
3. Javni natječaj se objavljuje na mrežnim stranicama i oglasnim pločama škole i Hrvatskog zavoda za zapošljavanje, a rok za primanje prijava ne može biti kraći od osam dana.
4. Javni natječaj mora sadržavati:

* naziv i sjedište škole;
* naziv radnog mjesta i mjesto rada;
* vrijeme na koje se sklapa ugovor o radu;

- probni rad ako se ugovara;

- uvjete koje kandidati moraju ispunjavati;

* sadržaj prijave te dokaznu dokumentaciju o ispunjavanju uvjeta;
* napomenu da se na natječaj mogu javiti osobe oba spola;
* napomenu da je kandidat koji se u prijavi na javni natječaj poziva na pravo prednosti pri zapošljavanju prema nekom od posebnih zakona dužan uz prijavu priložiti svu propisanu dokumentaciju prema posebnom zakonu;
* napomenu da će se kandidatom prijavljenim na javni natječaj smatrati samo osoba koja podnese pravodobnu i potpunu prijavu te ispunjava uvjete iz javnog natječaja;
* napomenu da prijavom na natječaj kandidati daju školi suglasnost da kao voditelj zbirke podataka može prikupljati, koristiti i dalje obrađivati osobne podatke u svrhu provedbe natječajnog postupka te u skladu sa zakonskim propisima;
* napomenu da će se provesti selekcijski postupak te sve bitne okolnosti za provođenje;
* rok za podnošenje prijava;
* način i adresu na koju se podnose prijave.

Članak 4.

1. U prijavi na javni natječaj obvezno se navode osobni podaci podnositelja prijave: osobno ime, adresa stanovanja, kontakt podaci (broj telefona/mobitela, e-mail adresa) i naziv radnog mjesta na koje se prijavljuje).
2. Uz prijavu se prilažu životopis i dokazi o ispunjavanju uvjeta iz javnog natječaja.
3. Isprave se prilažu u neovjerenim preslikama, a prije konačnog izbora kandidat će priložiti izvornike ili ovjerene preslike.
4. Potpunom prijavom smatra se prijava koja sadrži sve podatke i priloge navedene u javnom natječaju.
5. Pravovremenom prijavom smatra se prijava koja je pristigla odnosno poslana u roku koji je propisan natječajem, u skladu s posebnim propisima.

Članak 5.

1. Prijave kandidata zaprimaju se i urudžbiraju u referadi/ tajništvu škole.
2. Po isteku roka za prijavu, tajnik škole utvrđuje prijave kojih kandidata su pravovremene, potpune i ispunjavaju uvjete natječaja te povjerenstvu koje sudjeluje u procjeni kandidata dostavlja sve prijave kandidata s naznakom koje prijave ne udovoljavaju uvjetima javnog natječaja.

*Povjerenstvo*

Članak 6.

1. Ravnatelj imenuje povjerenstvo koje sudjeluje u procjeni kandidata (u daljnjem tekstu: Povjerenstvo).
2. Povjerenstvo ima neparan broj članova, a najmanje tri, od kojih je jedan član ravnatelj.
3. Ostali članovi imenuju se iz reda radnika koji imaju potrebno obrazovanje i stručno znanje potrebno za procjenu kandidata.
4. Ako se nakon pregleda prijava kandidata utvrdi mogućnost postojanja okolnosti koje dovode u sumnju nepristranost člana ili članova povjerenstva iz reda radnika, promijenit će se sastav povjerenstva.
5. Povjerenstvo obavlja sljedeće poslove:

- provodi selekcijski postupak s kandidatima, ako postupak nije povjeren vanjskom suradniku;

- utvrđuje rang-listu kandidata, s obzirom na rezultate provedenog postupka;

- daje obrazloženo mišljenje na temelju sveukupnih rezultata procjene kandidata.

1. Kad se javni natječaj provodi radi popunjavanja više radnih mjesta, ravnatelj može imenovati više povjerenstava za procjenu kandidata.
2. Prije provođenja selekcijskih postupaka Povjerenstvo utvrđuje elemente vrednovanja kandidata.

8) O svom radu Povjerenstvo vodi zapisnik.

*Selekcijski postupci*

Članak 7.

1) Ovisno o potrebama radnog mjesta za koje se javni natječaj raspisuje, provodi se jedan ili više postupaka procjene kandidata koji mogu biti:

* psihologijsko testiranje;
* pisana provjera sposobnosti, motivacije i vještina;
* praktična provjera sposobnosti, motivacije i vještina;
* razgovor s kandidatima.

2) Ako se provodi više postupaka procjene kandidata, jedan od postupaka obvezno je razgovor s kandidatom koji može provesti sam ravnatelj.

3) Na vrednovanje kandidata koje je uputio Gradski ured škola će primijeniti jednake postupke kao i za vrednovanje ostalih kandidata koji se natječu za pojedino radno mjesto..

Članak 8.

1. Ako se provodi psihologijsko testiranje obvezno se provodi u skladu s pravilima psihološke djelatnosti.
2. Pisanom provjera smatra se pisana provjera sposobnosti, izražavanja i motivacije potrebnih za obavljanje poslova radnog mjesta, provjeru znanja stranog jezika te po potrebi i provjeru ostalih vještina i kompetencija potrebnih za obavljanje poslova radnog mjesta za koje je raspisan natječaj.
3. Praktična provjera može obuhvaćati provjeru praktičnih vještina potrebnih za obavljanje poslova radnog mjesta za koje je raspisan natječaj.
4. Kada se provodi pisana ili praktična provjera, nakon utvrđivanja rezultata najmanje dva najbolje rangirana kandidata biti će pozvani na razgovor.
5. Razgovor s kandidatima može obuhvaćati procjenu sposobnosti, izražavanja, znanja stranog jezika, vještina, profesionalnih ciljeva i interesa te motivacije za rad.

Članak 9.

1. Škola može provođenje psihologijskog testiranja, pisane i praktične provjere povjeriti vanjskom suradniku stručnom za provođenje određenog postupka.
2. U natječaju se navodi da će se provesti selekcijski postupak te sve druge okolnosti bitne za provođenje postupka procjene kandidata.
3. Kandidata upućenog iz Gradskog ureda škola će izvijestiti o provođenju selekcijskog postupka na primjeren način te u primjerenom roku, s iznimkom ako se provodi psihologijsko testiranje ili razgovor koji se može provesti odmah po dolasku kandidata.
4. Smatrat će se da je kandidat koji se ne odazove bilo kojem od selekcijskih postupaka na koji je pozvan odustao od prijave te se njegova prijava neće uzimati u obzir u daljnjem postupku.

Članak 10.

1. Na temelju rezultata provedenog postupka ili postupaka procjene kandidata Povjerenstvo donosi svoje pisano obrazloženo mišljenje.

*Odabir kandidata i završetak postupka popunjavanja radnog mjesta*

Članak 11.

1) Ravnatelj odlučuje o odabiru kandidata uzimajući u obzir rezultate sveukupnog postupka procjene kandidata te za tako odabranog kandidata traži prethodnu suglasnost Školskog odbora za zasnivanje radnog odnosa.

2) Ako odabrani kandidat odustane od zasnivanja radnog odnosa ili Školski odbor uskrati prethodnu suglasnost za predloženog kandidata, ravnatelj može predložiti drugog kandidata u skladu sa stavkom 1. ovoga članka.

3) Postupak popunjavanja radnog mjesta na osnovu raspisanog natječaja smatra se završenim potpisivanjem ugovora o radu s odabranim kandidatom.

Članak 12.

1. Obavijest o odabiru kandidata po natječaju Škola obvezno objavljuje na mrežnoj stranici škole, u skladu s odredbama Zakona o pravu na pristup informacijama.
2. Kandidatu s pravom prednosti pri zapošljavanju Škola je obvezna dostaviti pisanu obavijest o odabiru kandidata po natječaju putem redovne pošte s povratnicom.

*Završne odredbe*

Članak 13.

1. Ovaj Pravilnik stupa na snagu osmog dana od dana objave na oglasnoj ploči.
2. Stavak 1. ovoga članka primjenjuje se od dana zaprimanja suglasnosti Osnivača.
3. Natječaji raspisani prije početka primjene ovog Pravilnika završit će se na način kako su započeti te prema važećim propisima.

KLASA:012-04/19-01/1

URBROJ:251-282-19-02

Zagreb, 20.ožujka 2019.

PREDSJEDNICA ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Divna Jurić

Suglasnost Osnivača na Pravilnik o načinu i postupku zapošljavanja u IV. gimnaziji zatražena je 20. ožujka 2019. godine, a dobivena dana 4. travnja 2019. godine.

Pravilnik je objavljen na oglasnoj ploči dana 4. travnja 2019. godine, stupio je na snagu 12. travnja 2019. godine.

  RAVNATELJICA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sonja Kamčev Bačani